Broj: 711-I-126-P-364-17/19-12-10

Zagreb, 3. prosinca 2018.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva na temelju članka 30. stavka 1. podstavka 2. i članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **povodom neanonimne prijave mogućeg sukoba interesa podnesene protiv dužnosnika Roberta Jankovicsa, zastupnika u Hrvatskom saboru**, na 30 sjednici, održanoj 3. prosinca 2018.g., donosi sljedeću

**ODLUKU**

1. **Pokreće se postupak za odlučivanje o sukobu interesa protiv dužnosnika Roberta Jankovicsa, zastupnika u Hrvatskom saboru, zbog moguće povrede članka 5. stavka 1. ZSSI-a, koja proizlazi iz propusta pravovremenog i pravilnog poduzimanja radnji kojima bi zaštitio vlastitu vjerodostojnost i dostojanstvo povjerene dužnosti, kao i povjerenje građana, na način da se na XIII. sjednici Hrvatsko-mađarskog mješovitog odbora za manjine, održanoj 23. veljače 2017. g. nije izuzeo pri donošenju obvezujućih preporuka hrvatskoj strani, u dijelu koji se odnosi na područje kulture i informiranja, pod točkom 16., da se osigura stalna stavka u državnom proračunu za redovitu financijsku potporu za rad uredništva i izdavanje tjednika na mađarskom jeziku „Uj Magyar Kepes Ujsag“, koji izdaje Demokratska zajednica Mađara Hrvatske te na način da se nije izuzeo pri glasovanju na 73. sjednici Savjeta za nacionalne manjine, održane 20. travnja 2017. g., pri donošenju Odluke o rasporedu sredstava osiguranih u Državnom proračunu Republike Hrvatske za 2017. g. („Narodne novine“ broj 119/16.) u Razdjelu 020 Vlada Republike Hrvatske, Glava 21 Stručna služba savjeta za nacionalne manjine, Aktivnost A732003 Potpore za programe ostvarivanja kulturne autonomije nacionalnih manjina, u dijelu pod Glavom VI. Mađari, pod brojem 1. Demokratska zajednica Mađara Hrvatske, pod točkom 4. Program koji proizlazi iz bilateralnog sporazuma s Republikom Hrvatskom, s obzirom da je udruga Demokratska zajednica Mađara Hrvatske u smislu članka 4. stavka 5. ZSSI-a interesno povezana osoba s dužnosnikom Robertom Jankovicsem, u kojoj je imenovani dužnosnik u razdoblju relevantnom za ovu odluku u istoj obavljao funkciju izvršnog predsjednika.**
2. **Poziva se dužnosnik Robert Jankovics da u roku od 15 dana od dana primitka ove odluke dostavi Povjerenstvu očitovanje na razloge pokretanja ovog postupka te na ostale navode iz obrazloženja ove odluke.**

Obrazloženje

Protiv dužnosnika Roberta Jankovicsa, zastupnika u Hrvatskom saboru, podnesena je 16. listopada 2017. g. neanonimna prijava mogućeg sukoba interesa, koja je u knjizi ulazne pošte Povjerenstva zaprimljena pod brojem: 711-U-6373-P-364/17-01-5. Povodom navedene prijave otvoren je predmet broj P-364/17.

Povjerenstvo je radi provjere navoda iz podnesene prijave i stjecanja saznanja o mogućem sukobu interesa dužnosnika od nadležnih tijela prikupilo potrebne podatke i dokumentaciju.

Člankom 3. stavkom 1. podstavkom 3. ZSSI-a propisano je da su zastupnici u Hrvatskom saboru dužnosnici u smislu navedenog Zakona. Uvidom u registar dužnosnika, koji ustrojava i vodi Povjerenstvo, utvrđeno je da Robert Jankovics od 14. listopada 2016. g. obnaša dužnost zastupnika u Hrvatskom saboru te je povodom obnašanja navedene dužnosti obvezan postupati sukladno odredbama ZSSI-a.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika.

Člankom 39. stavkom 4. ZSSI-a propisano je da se podnositelju prijave jamči zaštita anonimnosti.

U navedenoj prijavi u bitnom se navodi da je dužnosnik Robert Jankovics, utječući na rad Mješovitog međuvladinog odbora za zaštitu hrvatske manjine u Republici Mađarskoj i mađarske manjine u Republici Hrvatskoj te na rad Savjeta za nacionalne manjine, omogućio da se udruzi Demokratski savez Mađara Hrvatske, u kojoj obavlja funkciju predsjednika, mimo propisanog postupka, dodijele sredstava državnog proračuna u dodatnom iznosu od 190.000,00 kn za program ostvarivanja kulturne autonomije koji proizlazi iz bilateralnog sporazuma s Republikom Hrvatskom.

Prema navodima u prijavi, ta su sredstva, sukladno formalnoj Odluci Savjeta za nacionalne manjine od 20. travnja 2017. g. trebala biti raspoređena ustanovi Pučko otvoreno učilište Baranyai Julia iz Belog Manastira za ostvarivanje programa koji proistječu iz Sporazuma o zaštiti hrvatske manjine u Republici Mađarskoj i mađarske manjine u Republici Hrvatskoj. Prema navedenoj Odluci, ustanovi Pučko otvoreno učilište Baranyai Julia iz Belog Manastira raspoređuju se sredstva u iznosu od 190.000,00 kn za ostvarivanje programa koji proistječu iz navedenog bilateralnog sporazuma, a udruzi Demokratski savez Mađara Hrvatske raspoređuju se sredstva u iznosu od 400.000,00 kn za program koji također proizlazi iz navedenog bilateralnog sporazuma, konkretno za informiranje pripadnika mađarske nacionalne manjine u elektroničkim medijima.

Međutim, prema navodima prijave, nakon nekoliko dana navedena Odluka Savjeta za nacionalne manjine promijenjena je na način da sredstava u iznosu od 190.000,00 kn više nema za Pučko otvoreno učilište Baranyai Julia, na stavci programa koji proizlazi iz bilateralnog sporazuma s Republikom Hrvatskom već je taj iznos dodijeljen udruzi Demokratski savez Mađara Hrvatske, na istoimenoj stavci.

Povodom zaprimljene prijave, Povjerenstvo je od Savjeta za nacionalne manjine pribavilo sljedeću dokumentaciju:

* Javni poziv udrugama i ustanovama nacionalnih manjina za predlaganje programa za ostvarivanje kulturne autonomije iz područja: informiranja i izdavaštva, kulturnog amaterizma i manifestacija, programa koji proizlaze iz bilateralnih sporazuma i ugovora, koji će se sufinancirati sredstvima iz Državnog proračuna Republike Hrvatske u 2017. g., potpore za programe ostvarivanja kulturne autonomije nacionalnih manjina („Narodne novine“ broj 116/16.)
* Pravilnik o bodovnoj listi za vrednovanje programa kulturne autonomije nacionalnih manjina prema godišnjim izvještajima o radu udruga i ustanova, klasa: 022-03/17-03/01 urbroj: 50438-17-01, od 16. ožujka 2017. g.
* Zapisnik sjednice Povjerenstva za raspodjelu sredstava udrugama i ustanovama nacionalnih manjina za ostvarivanje programa kulturne autonomije nacionalnih manjina u području informiranja, izdavaštva, kulturnog amaterizma i manifestacija za 2017. g., klasa: 402-08/16-03/03 urbroj: 50438-17-08 održane 30. ožujka 2017. g.
* Prijedlog Odluke o rasporedu sredstava osiguranih u Državnom proračunu Republike Hrvatske za 2017. g,, u Razdjelu 020 Vlada Republike Hrvatske, Glava 21 Stručna služba Savjeta za nacionalne manjine, Aktivnost A 732003 Potpore za programe ostvarivanja kulturne autonomije nacionalnih manjina, klasa: 402-08/17-03/01 urbroj: 50348-17-01 od 6. travnja 2017. g., koji je sastavilo Povjerenstvo za raspodjelu sredstava udrugama i ustanovama nacionalnih manjina
* Zapisnik 73. sjednice Savjeta za nacionalne manjine, održane 20. travnja 2017. g., klasa: 022-03/17-02/03 urbroj: 50438-17-03 od 26. svibnja 2017. g.
* Prijedlog Odluke o rasporedu sredstava osiguranih u Državnom proračunu Republike Hrvatske za 2017. g. u Razdjelu 020 Vlada Republike Hrvatske, Glava 21 Stručna služba Savjeta za nacionalne manjine, aktivnost A 732003 Potpore za programe ostvarivanja kulturne autonomije nacionalnih manjina, klasa: 402-08/17-03/01 urbroj: 50438-17-01 od 6. travnja 2017. g.
* Odluku o rasporedu sredstava osiguranih u Državnom proračunu Republike Hrvatske za 2017. g. u Razdjelu 020 Vlada Republike Hrvatske, Glava 21 Stručna služba Savjeta za nacionalne manjine, aktivnost A 732003 Potpore za programe ostvarivanja kulturne autonomije nacionalnih manjina, klasa: 402-08/17-03/01 urbroj: 50438-17-02 od 20. travnja 2017. g. („Narodne novine“ broj 41/17., ispravak Odluke „Narodne novine“ broj 64/17.)
* CD s audio-zapisom 73. sjednice Savjeta za nacionalne manjine, održane 20. travnja 2017. g.

Člankom 35. stavkom 1. Ustavnog zakona o pravima nacionalnih manjina („Narodne novine“, br. 155/02., 47/10., 80/10., 93/11.) propisano je da se osniva Savjet za nacionalne manjine, radi sudjelovanja nacionalnih manjina u javnom životu Republike Hrvatske, a osobito radi razmatranja i predlaganja uređivanja i rješavanja pitanja u svezi s ostvarivanjem i zaštitom prava i sloboda nacionalnih manjina.

Člankom 35. stavkom 4. Ustavnog zakona o pravima nacionalnih manjina propisano je da Savjet za nacionalne manjine raspoređuje sredstva koja se u državnom proračunu osiguravaju za potrebe nacionalnih manjina, a korisnici sredstava podnose Savjetu godišnja izvješća o trošenju sredstava koja su im doznačena iz državnog proračuna, o čemu Savjet izvješćuje Vladu Republike Hrvatske.

Člankom 36. stavkom 1. Ustavnog zakona o pravima nacionalnih manjina propisano je  da članove Savjeta za nacionalne manjine imenuje Vlada Republike Hrvatske na vrijeme od četiri godine, a stavkom 2. istog članka propisano je  da su članovi Savjeta za nacionalne manjine, između ostalih, i zastupnici nacionalnih manjina u Hrvatskom saboru. Stoga je i dužnosnik Robert Jankovics, koji je izabran za zastupnika mađarske nacionalne manjine u 9. sazivu Hrvatskog sabora istovremeno, na temelju obnašanja dužnosti zastupnika u Hrvatskom saboru, rješenjem Vlade Republike Hrvatske o imenovanju dijela članova Savjeta za nacionalne manjine, s danom 14. listopada 2016. g. imenovan, po položaju, članom Savjeta na nacionalne manjine.

Člankom 36. stavkom 8. Ustavnog zakona o pravima nacionalnih manjina propisano je da Savjet donosi program rada, financijski plan, završni račun i odluke o raspoređivanju sredstava koja se u državnom proračunu osiguravaju za potrebe nacionalnih manjina, dok je u članku 36. stavku 10. istog Zakona propisano je da Savjet odlučuje većinom svojih članova.

Člankom 15. Ustavnog zakona o pravima nacionalnih manjina propisano je da pripadnici nacionalnih manjina radi očuvanja, razvoja, promicanja i iskazivanja svog nacionalnog i kulturnog identiteta mogu osnivati udruge, zaklade i fundacije, te ustanove za obavljanje djelatnosti javnog priopćavanja, kulturne, izdavačke (nakladničke), muzejske, arhivske, knjižnične i znanstvene djelatnosti.

Uvidom u Registar udruga pri Ministarstvu uprave utvrđeno je da je pod registarskim brojem 00000211 u isti upisana Demokratska zajednica Mađara Hrvatske (u daljem tekstu: DZMH), s oblikom udruživanja – udruga. Uvidom u izvješće o imovinskom stanju, koje je dužnosnik Robert Jankovics 20. listopada 2016. g. podnio Povjerenstvu povodom stupanja na dužnost zastupnika u Hrvatskom saboru utvrđeno je da je dužnosnik član navedene udruge od 1. listopada 1998. g. te da je u istoj obavljao funkciju izvršnog predsjednika. Prema podatcima u Registru udruga, dužnosnik od 29. prosinca 2017. g. u navedenoj udruzi obavlja funkciju predsjednika.

Povjerenstvo je na temelju gore navedene dokumentacije i javno dostupnih podataka te očitovanja Savjeta za nacionalne manjine klasa: 016-02/18-04/01 urbroj: 50438-18-02 od 15. svibnja 2018. g.utvrdilo način provođenja postupka raspodjele sredstava osiguranih u državnom proračunu Republike Hrvatske za nacionalne manjine.

Sukladno članku 1. stavku 2. Kriterija financiranja i ugovaranja programa kulturne autonomije nacionalnih manjina i metodologije praćenja i vrednovanja financiranih programa („Narodne novine“ broj 105/16.), sredstva Državnog proračuna dodjeljuju se u svrhu ostvarivanja programa kulturne autonomije iz područja informiranja i izdavaštva, kulturnog amaterizma i kulturnih manifestacija, programa koji proizlaze iz bilateralnih sporazuma i ugovora, te programa kojima se stvaraju pretpostavke za ostvarivanje kulturne autonomije nacionalnih manjina.

Člankom 2. stavkom 1. navedenih Kriterija propisano je da, radi pripreme *prijedloga odluke o rasporedu sredstava* koja se u Državnom proračunu Republike Hrvatske osiguravaju za potrebe nacionalnih manjina, Savjet nacionalnih manjina formira Povjerenstvo za raspodjelu sredstava udrugama i ustanovama nacionalnih manjina za ostvarivanje programa kulturne autonomije nacionalnih manjina, a stavkom 2. istog članka propisano je da je Povjerenstvo, osnovano kao stručna radna skupina ovlaštena za vrednovanje predloženih programa, sastavljeno od stručnih osoba iz područja informiranja i izdavaštva, kulturnog amaterizma i kulturnih manifestacija. Povjerenstvo utvrđuje da dužnosnik Robert Jankovics u provođenju predmetnog postupka raspodjele sredstava udrugama i ustanovama nacionalnih manjina nije bio član navedenog Povjerenstva.

Člankom 3. stavkom 1. navedenih Kriterija propisano je da Savjet objavljuje Javni poziv udrugama i ustanovama nacionalnih manjina za predlaganje programa kulturne autonomije iz područja informiranja i izdavaštva, kulturnog amaterizma i kulturnih manifestacija, programa koji proizlaze iz bilateralnih sporazuma i ugovora, te programa kojima se stvaraju pretpostavke za ostvarivanje kulturne autonomije nacionalnih manjina.

Sukladno članku 3. stavku 2. navedenih Kriterija Savjet nacionalnih manjina imenuje Komisiju za otvaranje prijava prijedloga programa pristiglih na Javni poziv sastavljenu od djelatnika Stručne službe Savjeta koja je dužna otvoriti pristigle prijave programa te pravodobne i potpune prijave proslijediti na postupanje Povjerenstvu, a sukladno stavku 3. istog članka Komisija iz stavka 2. ovoga članka zadužena je sastaviti bodovnu listu kojom se Povjerenstvo vodi kako pri vrednovanju programa izvršenih u prethodnoj godini, tako i pri odabiru novoprijavljenih programa i pri određivanju visine sredstava koja će se dodijeliti za njihovo ostvarenje.

Člankom 5. stavkom 1. navedenih Kriterija propisano je da se o prijedlogu odluke o rasporedu sredstava na sjednici Savjeta koja je otvorena za javnost glasuje većinom glasova, ako je na sjednici nazočna većina članica i članova Savjeta.

Na temelju dokumentacije koju je Povjerenstvu dostavio Savjet za nacionalne manjine, utvrđeno je da je Savjet Odlukom od 10. studenog 2016. g. imenovao Povjerenstvo za raspodjelu sredstava udrugama i ustanovama nacionalnih manjina za ostvarivanje programa kulturne autonomije nacionalnih manjina, a istog dana Odlukom savjeta imenovana je i Komisija za otvaranje prijava prijedloga programa pristiglih na Javni poziv.

Savjet za nacionalne manjine je 14. prosinca 2016. g. u „Narodnom novinama“, broj 116/16. objavio Javni poziv udrugama i ustanovama nacionalnih manjina za predlaganje programa kulturne autonomije iz područja informiranja i izdavaštva, kulturnog amaterizma i kulturnih manifestacija, programa koji proizlaze iz bilateralnih sporazuma i ugovora, koji će se sufinancirati sredstvima iz Državnog proračuna Republike Hrvatske u 2017. g.

Savjet za nacionalne manjine je na sjednici, održanoj 20. travnja 2017. g. donio Odluku o rasporedu sredstava osiguranih u Državnom proračunu Republike Hrvatske za 2017. g. („Narodne novine“ broj 119/16.) u Razdjelu 020 Vlada Republike Hrvatske, Glava 21 Stručna služba Savjeta za nacionalne manjine, aktivnost A 732003 Potpore za programe ostvarivanja kulturne autonomije nacionalnih manjina. Savjet za nacionalne manjine je Povjerenstvu dostavio dva teksta navedene Odluke: jedan, označen kao Prijedlog Odluke, klasa: 402-08/17-03/01 urbroj: 50438-17-01 od 6. travnja 2017. g. i drugi, označen klasom: 402-08/17-03/01 urbrojem: 50438-17-02 od 20. travnja 2017. g. Povjerenstvo utvrđuje da je gore navedena Odluka od 20. travnja 2017. g. objavljena u „Narodnim novinama“ broj 41/17.

Na stranici 29. Prijedloga Odluke od 6. travnja 2017. g., pod Glavom VI. Mađari, pod Točkom 2., Pučko otvoreno učilište Baranyai Julia, Beli Manastir, pod brojem 3., Program koji proizlazi iz bilateralnog sporazuma s Republikom Hrvatskom, navedeno je da se toj javnoj ustanovi raspoređuju sredstva u iznosu od 190.000,00 kn, odnosno ukupno, toj ustanovi raspoređuje se iznos od 533.000,00 kn. Na stranici 22. Prijedloga Odluke od 20 travnja 2017. g., pod Glavom VI. Mađari, pod brojem 1., Demokratska zajednica Mađara Hrvatske pod točkom 4., Program koji proizlazi iz bilateralnog sporazuma s Republikom Hrvatskom, pod podbrojem 4.1., Informiranje pripadnika mađarske nacionalne manjine u elektronskim medijima, navedeno je da se u tu svrhu navedenoj udruzi raspoređuju sredstva u iznosu od 400.000,00 kn.

Na stranici 29. Odluke o rasporedu sredstava osiguranih u Državnom proračunu Republike Hrvatske za 2017. g. od 20. travnja 2017. g., pod Glavom VI. Mađari, pod Točkom 2., Pučko otvoreno učilište Baranyai Julia, Beli Manastir, izostavljen je iznos od 190.000 kn, koji je toj ustanovi bio raspoređen gore navedenim Prijedlogom Odluke od 6. travnja 2017. g., a na stranici 22. Odluke od 20 travnja 2017. g., pod Glavom VI. Mađari, pod brojem 1., Demokratska zajednica Mađara Hrvatske pod točkom 4., Program koji proizlazi iz bilateralnog sporazuma s Republikom Hrvatskom, navedeno je da se u tu svrhu navedenoj udruzi raspoređuju sredstva u iznosu od 590.000,00 kn, odnosno 190.000,00 kn više od iznosa raspoređenog Prijedlogom Odluke od 6. travnja 2017. g.

Preslušavanjem audio-zapisa 73. sjednice Savjeta za nacionalne manjine, održanoj 20. travnja 2017. g. i uvidom u zapisnik 73. sjednice Savjeta za nacionalne manjine, utvrđeno je da se na navedenoj sjednici glasovalo o gore navedenom *Prijedlogu Odluke od 6. travnja 2017. g*., da je sjednici Savjeta za nacionalne manjine bio nazočan i dužnosnik Robert Jankovics te da je navedeni Prijedlog Odluke usvojen jednoglasno, bez rasprave. Povjerenstvo je stoga od Savjeta za nacionalne manjine zatražilo pojašnjenje, tko je, kada i s kojim obrazloženjem predložio preraspodjelu navedenog iznosa od 190.000,00 kn na gore navedeni način, kada je Savjet za nacionalne manjine o tome glasovao i je li isto zapisnički evidentirano.

Savjet za nacionalne manjine je na gore navedeno traženje dostavio očitovanje, u kojem se navodi da je Savjet na 73. sjednici, održanoj 20. travnja 2017. g. odlučivao i glasovao i o preporukama XIII. sjednice Mješovitog međuvladinog odbora za zaštitu hrvatske manjine u Republici Mađarskoj i mađarske manjine u Republici Hrvatskoj (u daljem tekstu: MOM), koja je održana 23. veljače 2017. g.

MOM je tijelo, osnovano Bilateralnim sporazumom o uzajamnoj zaštiti hrvatske manjine u Republici Mađarskoj i mađarske manjine u Republici Hrvatskoj, koji su vlade Republike Hrvatske i Republike Mađarske sklopile 1995. g., odnosno Zakonom o potvrđivanju Sporazuma između Republike Hrvatske i Republike Mađarske o zaštiti mađarske manjine u Republici Hrvatskoj i hrvatske manjine u Republici Mađarskoj („Narodne novine-međunarodni ugovori“, broj 8/95.).

Na navedenoj sjednici raspravljano je o aktualnim pitanjima položaja mađarske, odnosno, hrvatske manjine u dvjema državama pri čemu su dane obvezujuće preporuke o financiranju programa namijenjenih udrugama nacionalnih manjina budući da su gore navedeni bilateralni sporazum, a sukladno tome i programi koje proizlaze iz tog bilateralnog sporazuma, po pravnoj snazi iznad zakona i podzakonskih akata. Kako u obvezujućim preporukama XIII. sjednice MOM-a nije više bila navedena preporuka financiranja programa koji se odnosi na ustanovu Baranyai Julia iz Belog Manastira, a navedena je nova preporuka u pogledu financiranja programa udruge Demokratski savez Mađara Hrvatske, Savjet za nacionalne manjine je navedeno unio u Odluku o rasporedu sredstava, donesenu 20. travnja 2017. g. Usklađivanje Prijedloga Povjerenstva za raspodjelu sredstava udrugama i ustanovama nacionalnih manjina s obvezujućim preporukama MOM-a, sukladno članku 7. Statuta Savjeta za nacionalne manjine („Narodne novine“ broj 106/03.), izvršio je predsjednik Savjeta za nacionalne manjine sukladno čl. 7. Statuta Savjeta za nacionalne manjine, prema kojem ima obvezu da usklađuje rad Savjeta.

Uz očitovanje, Savjet za nacionalne manjine, dostavio je i zapisnik XIII. sjednice Hrvatsko-mađarskog mješovitog odbora za manjine sazvanog za praćenje provedbe Sporazuma između Republike Hrvatske i Republike Mađarske o zaštiti prava mađarske manjine u Republici Hrvatskoj i hrvatske manjine u Republici Mađarskoj, potpisanog 4. travnja 1995. g. u Osijeku, od 23. veljače 2017. g.

U dijelu provedbe Sporazuma koji se odnosi na područje kulture i informiranja, pod točkom 16. navedeno je da MOM predlaže hrvatskoj strani da osigura stalnu stavku u Državnom proračunu za redovitu financijsku potporu za rad uredništva i izdavanje tjednika na mađarskom jeziku „Uj Magyar Kepes Ujsag“, koji izdaje Demokratska zajednica Mađara Hrvatske i televizijske emisije „Dravataj“, dok u pogledu ustanove Baranyai Julia iz Belog Manastira nije navedena takva preporuka financiranja.

Iz popisa nazočnih članova hrvatskog dijela MOM-a na sjednici MOM-a od 23. veljače 2017. g. vidljivo je da je u radu sjednice MOM-a bio nazočan i Robert Jankovics, zastupnik mađarske nacionalne manjine u Hrvatskom saboru.

Iz prikupljenih podataka i dokumentacije Povjerenstvo je utvrdilo da je dužnosnik Robert Jankovics sudjelovao u radu XIII. sjednice Mješovitog međuvladinog odbora (u daljem tekstu: MOM) za zaštitu hrvatske manjine u Republici Mađarskoj i mađarske manjine u Republici Hrvatskoj, koja je održana 23. veljače 2017. g. i na kojoj je donesena obvezujuća preporuka hrvatskoj strani da osigura stalnu stavku u Državnom proračunu za redovitu financijsku potporu za rad uredništva i izdavanje tjednika na mađarskom jeziku „Uj Magyar Kepes Ujsag“, koji izdaje Demokratska zajednica Mađara Hrvatske.

Povjerenstvo je također utvrdilo da je dužnosnik Robert Jankovics glasovao na 73. sjednici Savjeta za nacionalne manjine, održanoj 20. travnja 2017. g., na kojoj je donesena Odluka u kojoj se, pod Glavom VI. Demokratska zajednica Mađara Hrvatske, Bilje, Demokratskoj zajednici Mađara Hrvatske pod točkom 4., Program koji proizlazi iz bilateralnog sporazuma s Republikom Hrvatskom, pod stavkom 4.1. Informiranje pripadnika mađarske manjine u elektronskim medijima, navedenoj udruzi raspoređuju sredstva u iznosu od 400.000,00 kn.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti, te povjerenje građana.

Člankom 4. stavkom 5. ZSSI-a propisano je da su povezane osobe u smislu navedenog Zakona su bračni ili izvanbračni drug dužnosnika, njegovi srodnici po krvi u uspravnoj lozi, braća i sestre dužnosnika te posvojitelj, odnosno posvojenik dužnosnika te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom.

Slijedom navedenog, Povjerenstvo je iz prikupljenih podataka i dokumentacije, steklo saznanja da se dužnosnik Robert Jankovics nije izuzeo iz postupka glasovanja na 73. sjednici Savjeta za nacionalne manjine, održanog 20. travnja 2017. g., na kojoj je, prema Prijedlogu Odluke donesena Odluka o financiraju programa Demokratske zajednice Mađara Hrvatske koji proizlazi iz bilateralnog sporazuma s Republikom Hrvatskom u iznos od 400.000,00 kn.

Konačnu Odluka o financiranju programa Demokratske zajednice Mađara Hrvatske koji proizlazi iz bilateralnog sporazuma s Republikom Hrvatskom, uskladio je s obvezujućim preporukama MOM-a predsjednik Savjeta i prema istoj financiranje navedenog programa Demokratske zajednice Mađara Hrvatske uvećano je za 190.000,00 kn (ukupno 590.000,00).

Tijekom postupka utvrđivanja činjenica i okolnosti navedenih u prijavi, Povjerenstvo je, uz navedeno, steklo i saznanja da se dužnosnik Robert Jankovics nije izuzeo pri donošenju gore navedene obvezujuće preporuke na XIII. sjednici MOM-a za zaštitu hrvatske manjine u Republici Mađarskoj i mađarske manjine u Republici Hrvatskoj, koja je održana 23. veljače 2017. g.

Dužnosnik Robert Jankovics je u razdoblju relevantnom za ovu odluku Povjerenstva obavljao funkciju izvršnog predsjednika udruge Demokratska zajednica Mađara Hrvatske pa se ova udruga opravdano smatra interesno povezana s dužnosnikom sukladno članku 4. stavku 5. ZSSI-a. U tom smislu postupanje dužnosnika da je sudjelovao u radu MOM-a koji je donio obvezujuću preporuku za financiranje programa Demokratske zajednice Mađara Hrvatske i glasovanje na sjednici Savjeta za Odluku o financiranju tog programa, bez obzira na konačni iznos sredstva osiguranih u državnom proračunu za tu namjenu koji je uskladio predsjednik Savjeta, upućuje na to da je dužnosnik Robert Jankovics u navedenom slučaju propustio zaštititi vlastitu vjerodostojnost i dostojanstvo povjerene mu dužnosti, kao i povjerenje građana pa je odlučeno kao u točki I. izreke ove Odluke.

Na temelju odredbe članka 39. stavak 3. ZSSI, ovom odlukom traži se od dužnosnika Roberta Jankovicsa očitovanje o svim navodima iz ovog obrazloženja, te da svoje očitovanje dostavi Povjerenstvu u roku od 15 dana od dana primitka ove odluke.

Slijedom svega navedenog, odlučeno je kao u izreci ove odluke.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnik Robert Jankovics, elektronička dostava
2. Podnositelji prijave, putem dostavljene e-mail adrese
3. Objava na internetskoj stranici Povjerenstva
4. Pismohrana